**Települési tüzelő támogatás**

A képviselő-testület szociális rászorultság alapján települési tüzelő támogatásban részesítheti azon kérelmezőt, akinek a családjában az egy főre jutó jövedelem nem haladja meg szociális vetítési alap összegének 550 %-át, egyedülélő esetén 650 %-át.

Települési tüzelő támogatás iránti kérelem fűtési szezononként egy alkalommal nyújtható be. Jogosultsági feltétele továbbá, hogy azon kérelmező részére nyújtható, aki az adott fűtési szezonban szociális célú tüzifa vagy tüziszén támogatásban nem részesült.

A települési tüzelő támogatás formája tüzifa vagy barnakőszén.

A települési tüzelő támogatás mértéke:

a) tüzifa esetében maximum 3 erdei m3,

b) tüziszén esetében maximum 3,5 q.

**Hogyan igényelheti a támogatást?**

Az igényléshez az alább elérhető kérelmet kell kitölteni, amit a Gávavencsellői Közös Önkormányzati Hivatal Szociális Irodájában személyesen is átvehet.

A kérelmet és az igazolásokat személyesen vagy meghatalmazott útján a Gávavencsellői Közös Önkormányzati Hivatal Szociális Irodájában lehet leadni, illetve beküldheti postai küldeményként is.

A kitöltött kérelem mellé az alábbi dokumentumokat kell csatolni:

* a személyazonosságot és a lakcímet igazoló dokumentumok
* a család tagjainak jövedelemigazolása

**Csatolandó dokumentumok, igazolások listája**

1. A személyazonosságot és a lakcímet igazoló dokumentumok:
   * a kérelmező személyazonosító igazolványa és lakcímkártyája,
2. A család tagjainak jövedelemigazolása:
   * munkaviszony esetén: a kérelem benyújtását megelőző hónapban kapott nettó jövedelemről szóló igazolás a munkáltató által kiállítva,
   * megállapított rendszeres pénzbeli ellátás folyósítása esetén a vonatkozó megállapító határozat (álláskeresési támogatás, Nyes, ápolási díj, aktív korúak ellátása, időskorúak ellátása),
   * a Nyugdíjfolyósító Igazgatóság tárgyévre kiállított, vagy 30 napnál nem régebbi igazolása a nyugdíjszerű ellátás havi összegéről,
   * alkalmi munkára vonatkozó nyilatkozat kitöltve és aláírásával igazolva,
   * vállalkozásból származó jövedelem esetén: a kérelem benyújtását megelőző 12 hónap alatt szerzett jövedelemről szóló, a Nemzeti adó- és Vámhivatal által kiállított igazolás,
   * tartásdíjra vonatkozó nyilatkozat nyomtatványon kitöltve és aláírásával igazolva,
   * a 18. életévet betöltött, önálló jövedelemmel nem rendelkező, nappali oktatás munkarendje szerint vagy felsőoktatási intézmény nappali tagozatán tanulmányokat folytató személy érvényesítő matricával ellátott diákigazolvány másolata,
   * 30 napnál nem régebbi igazolás az ösztöndíj összegére vonatkozóan

**Kinek a jövedelmét vesszük figyelembe a támogatás megállapítása során?**

A támogatás megállapításakor minden lakásban ténylegesen együtt lakó közeli hozzátartozó jövedelmét vesszük figyelembe, rájuk vonatkozóan kell nyilatkozni a jövedelem összegéről.

Közeli hozzátartozónak számít:

* a házastárs vagy élettárs,
* a 20 évesnél fiatalabb, önálló keresettel nem rendelkező gyermek;
* a 23 évesnél fiatalabb, önálló keresettel nem rendelkező, nappali oktatás munkarendje szerint tanulmányokat folytató gyermek;
* a 25 évesnél fiatalabb, önálló keresettel nem rendelkező, felsőoktatási intézmény nappali tagozatán tanulmányokat folytató gyermek
* korhatárra való tekintet nélkül a tartósan beteg, illetve fogyatékos gyermek